Diari Oficial de la Generalitat Valenciana


Sumari del DOGV 4273, del 18-06-2002 (2002/6445)

ORDE de 3 de juny de 2002, de la Conselleria d'Innovació i Competitivitat, per la qual es regula la concessió d'incentius autonòmics a la investigació científica, el desenvolupament tecnològic i la innovació (I+D+I) a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4273

Data del DOGV
:   18-06-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/6445


Data del document
:   03-06-2002

Organisme emissor
:   Conselleria d'Innovació i Competitivitat

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a les empreses
    * ajuda pública
    * recerca i desenvolupament
    * innovació
    * mitjana empresa
    * petita empresa
    * canvi tecnològic

ORDE de 3 de juny de 2002, de la Conselleria d'Innovació i Competitivitat, per la qual es regula la concessió d'incentius autonòmics a la investigació científica, el desenvolupament tecnològic i la innovació (I+D+I) a la Comunitat Valenciana. [2002/X6445]
  
L'experiència recent als països més avançats mostra que un dels factors més decisius en el creixement regional és la inversió en investigació, desenvolupament tecnològic i innovació. Les xifres estadístiques situen la Comunitat Valenciana en un nivell d'inversió en I+D+I que no es correspon amb el nivell de desenvolupament econòmic, especialment en la despesa executada pel sector privat. No obstant això, el predomini de la PIME i la seua orientació marcadament exportadora obliga a mantindre i reforçar la seua competitivitat, tasca en la qual la capacitat tecnològica exercix un paper creixent i fonamental.
  
El Pla Valencià d'Investigació, Desenvolupament i Innovació (PVIDI), recentment aprovat pel govern, reconeix la importància de la incorporació de les noves tecnologies al conjunt de sectors productius de la Comunitat i destaca, igualment, la prioritat d'esmenar el dèficit tecnològic a partir del foment de la innovació empresarial que, establint la demanda de servicis avançats de I+D+I, ha d'orientar la producció cientificotècnica.
  
La Comunitat Valenciana disposa d'un sistema de ciència i tecnologia molt potent, però que encara no està suficientment lligat al teixit productiu. En el marc de les orientacions incloses en el PVIDI per a fomentar un major aprofitament dels equips i grups d'investigadors i tecnòlegs valencians i per a reforçar la capacitat tecnològica de les empreses, es proposa un conjunt d'ajudes que les induïsquen a introduir la innovació, el desenvolupament tecnològic i la investigació com una variable estratègica de comportament.
  
Les ajudes han de servir d'estímul perquè les empreses, de manera individual o associades, inicien o intensifiquen les activitats de I+D+I, incentivant la cooperació amb tots els agents del Sistema Valencià de Ciència-Tecnologia-Empresa. Així, s'aconseguirà reforçar la presència de la Comunitat Valenciana en l'espai europeu d'investigació, en línia amb les orientacions de la Comunicació de la Comissió Europea sobre la dimensió europea de l'espai europeu d'investigació.
  
Per tot això, en l'exercici de les funcions atribuïdes en matèria de foment de la investigació científica, desenvolupament tecnològic i innovació pel Decret 15/2001, de 30 d'octubre, del president de la Generalitat, i en virtut de les facultats atorgades per l'article 35 de la Llei 5/1983, de Govern Valencià, i l'article 47 de la Llei d'Hisenda Pública de la Generalitat Valenciana,
  
ORDENE
  
Capítol I
  
Règim d'ajudes
  
Article 1. Objecte i àmbit
  
La present orde té per objecte la concessió de subvencions per a la realització de projectes de I+D+I en l'àmbit de la Comunitat Valenciana, a fi de contribuir a l'adaptació de les empreses a les noves condicions de competitivitat dels mercats internacionals i per a la seua orientació cap a activitats generadores de major valor afegit.
  
Article 2. Accions susceptibles de suport
  
1. Els projectes i les actuacions susceptibles de ser objecte de concessió de les ajudes previstes en la present orde hauran de realitzar-se en l'àmbit territorial de la Comunitat Valenciana i respondre als següents tipus:
  
a) Projectes d'investigació industrial: projectes d'investigació orientada a l'adquisició de nous coneixements que puguen resultar d'utilitat per a la creació de nous productes, processos o servicis tecnològics o contribuir a millorar qualsevol dels ja existents.
  
b) Estudis de viabilitat tècnica previs a activitats d'investigació industrial/desenvolupament precompetitiu: estudis crítics o estudis de viabilitat destinats a l'adquisició de coneixements que puguen resultar d'utilitat per a la creació o millora de productes, processos o servicis tecnològics.
  
c) Projectes de desenvolupament precompetitiu: projectes adreçats a la materialització dels resultats de la investigació industrial en un pla, esquema o disseny per a productes, processos o servicis de tecnologia nova, modificada o millorada, destinats a la venda o utilització, inclosa la creació d'un primer prototip no comercialitzable. En els dits projectes es podran incloure, si és el cas, els diagnòstics tecnològics i els projectes de millora de la gestió de la investigació tècnica.
  
d) Projectes de demostració tecnològica: projectes destinats al desenvolupament de projectes pilot o demostracions inicials, derivats de projectes precompetitius no utilitzables per a aplicacions industrials o per a la seua explotació comercial.
  
2. Excepcionalment, es podran declarar susceptibles de suport altres actuacions que, per les seues característiques revestisquen un interés singular en relació amb els objectius proposats.
  
3. Els projectes susceptibles de suport hauran de tindre una inversió mínima superior a 300.000 euros en el conjunt d'anualitats.
  
Article 3. Costs susceptibles de suport
  
1. Es consideraran costs susceptibles de suport, els realitzats dins dels següents conceptes:
  
a) Despeses de personal: investigadors i tècnics dedicats exclusivament al projecte o l'actuació objecte de l'ajuda.
  
b) Costs d'adquisició d'equips, instruments, aparells i la resta de material inventariable, utilitzats exclusivament i permanent per a l'activitat d'investigació.
  
c) Servicis externs: costs del contracte, amb els centres de I+D+I integrats en el Sistema Valencià de Ciència i Tecnologia i amb empreses de base tecnològica, preferentment petites i mitjanes empreses i microempreses, radicades a la Comunitat Valenciana. Solament en casos excepcionals, degudament justificats, seran subvencionables els servicis externs contractats amb centres d'I+D+I radicats fora de la Comunitat Valenciana.
  
2. La inversió susceptible de suport, als efectes de les subvencions previstes en la present orde, podrà realitzar-se des de la seua entrada en vigor fins al 15 de novembre de 2002.
  
Article 4. Beneficiaris
  
1. Podran sol·licitar incentius autonòmics les petites i mitjanes empreses (PIME) que exercisquen la seua activitat al territori de la Comunitat Valenciana.
  
2. A efectes de la present orde, es considerarà petita i mitjana empresa (PIME), segons la Recomanació de la Comissió Europea (DOCE núm. L107/4, de 30 d'abril, de 1996), la unitat econòmica amb personalitat física o jurídica, que reunisca els següents requisits:
  
a) Que ocupe menys de 250 persones.
  
b) Que tinga, en l'últim exercici, un volum de negoci anual no superior a 62.804.805 d'euros, o bé un balanç general no superior a 83.006.974 d'euros.
  
c) Que no estiga participada en un 25 per 100 o més del seu capital o dels seus drets de vot per unes altres que no reunisquen els requisits anteriors, tret que siguen societats públiques sense participació, societats de capital risc o inversors institucionals, sempre que no hi exercisquen, individualment o conjunta, cap control sobre l'empresa.
  
Article 5. Duració i naturalesa de les ajudes
  
1. Els projectes presentats a la present convocatòria podran tindre una duració de fins a tres anys.
  
2. L'ajuda concedida per a la primera anualitat de vigència dels projectes seleccionats s'establirà en la resolució de concessió de la present orde. La seua quantia es determinarà en el procés de selecció, tenint en compte les inversions previstes en l'exercici 2002 i les disponibilitats pressupostàries. L'import de les següents anualitats fins a cobrir, si és el cas, la vigència màxima establida en el punt 1 del present article, es determinarà anualment durant el procés de renovació previst en l'article 11 de la present orde, segons les disponibilitats pressupostàries i els resultats del seguiment cientificotècnic anual realitzat per la Sotssecretaria de l'Oficina de Ciència i Tecnologia, i sempre sense excedir les quanties màximes de subvenció establides per al projecte d'investigació.
  
3. Les ajudes regulades en la present orde consistiran en una subvenció sobre la inversió aprovada per al projecte i podran finançar parcialment el pressupost sol·licitat en les propostes presentades.
  
4. La quantia de les ajudes concedides a l'empara de la present orde estarà determinada en el marc dels límits establits per l'Enquadrament Comunitari sobre Ajudes d'Estat d'Investigació i Desenvolupament (96/C 45/06). El percentatge màxim de les subvencions serà el següent:
  
a) Projectes d'investigació industrial: fins al 70 per 100 del cost subvencionable.
  
b1) Estudis de viabilitat tècnica previs a activitats d'investigació industrial: fins al 75 per 100.
  
b2) Estudis de viabilitat tècnica previs a projectes de desenvolupament precompetitiu: fins al 50 per 100.
  
c) Projectes de desenvolupament precompetitiu: fins al 35 per 100.
  
d) Projectes de demostració tecnològica: fins al 35 per 100.
  
En cas d'acumulació de subvencions comunitàries, el percentatge màxim de l'ajuda no podrà excedir el 75 per 100 per a la investigació industrial i el 50 per 100 per a les activitats de desenvolupament precompetitiu.
  
5. L'import de les subvencions o ajudes que es concedisquen en cap cas podran ser de tal quantia que, aïlladament o en concurrència amb altres subvencions o ajudes, qualssevol que en siga la naturalesa, l'òrgan o l'administració que les concedisca, superen els percentatges màxims establits en la present orde.
  
6. La concurrència de subvenciones o ajudes per a un mateix projecte haurà d'ajustar-se a les disposicions legals vigents aplicables a cada una d'elles, en matèria de compatibilitat de fons europeus i límits màxims de finançament.
  
7. L'aportació del beneficiari destinada al finançament de la inversió ha de ser com a mínim del 25%.
  
Capítol II
  
Procediment
  
Article 6. Presentació de sol·licituds i termini
  
1. Les sol·licituds es formalitzaran en els corresponents models normalitzats, que estaran disponibles a través d'Internet en http://www. gva.es/ocyt.
  
2. Les sol·licituds i la documentació, així com qualsevol altre tipus de correspondència posterior, s'adreçaran a la Sotssecretaria de l'Oficina de Ciència i Tecnologia, i es presentaran al Registre General de la Conselleria d'Innovació i Competitivitat o per qualsevol dels mitjans prevists en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Quan la sol·licitud es trameta per correu certificat, haurà de presentar-se en la corresponent oficina de correus, en sobre obert perquè puga ser estampat el segell de la data en l'imprés de la sol·licitud.
  
3. El termini de presentació de sol·licituds serà d'un mes comptat des del sendemà de la publicació de la present orde en el Diari Oficial de la Generalitat Valenciana.
  
4. Les sol·licituds hauran d'anar acompanyades dels documents que a continuació s'assenyalen:
  
a) Còpia del document nacional d'identitat del sol·licitant o del seu representant legal.
  
b) Còpia de l'escriptura de constitució de la societat sol·licitant i d'apoderament del seu representant legal.
  
c) Documentació laboral, comptable, fiscal i/o mercantil que acredite el compliment dels requisits establits en l'article 4.2.
  
d) Declaració de les subvencions sol·licitades o concedides per al mateix projecte.
  
e) Memòria descriptiva, programa d'actuació, amb indicació de les fases i els terminis i el pressupost del projecte global i per fases, així com les dades de l'empresa, segons models normalitzats.
  
f) Documentació acreditativa d'estar al corrent de les obligacions tributàries i davant la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda, la vigència de la qual haurà d'estendre's fins a la data d'acabament de presentació de sol·licituds. L'esmentada documentació no es presentarà en el cas que s'hi haja presentat recentment a la Conselleria d'Innovació i Competitivitat, i en continue la vigència.
  
g) Dades de domiciliació bancària, segons model facilitat a l'efecte (fitxa de manteniment de tercers), llevat que s'hagen presentat amb anterioritat davant la Conselleria d'Innovació i Competitivitat i no hi hagen experimentat variació.
  
Article 7. Instrucció del procediment
  
1. L'òrgan encarregat de la instrucció del procediment serà la Sotssecretaria de l'Oficina de Ciència i Tecnologia que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.
  
2. Acabat el termini de presentació de sol·licituds, i una vegada revisades totes elles, mitjançant resolució del sotssecretari de l'Oficina de Ciència i Tecnologia es publicarà, al tauler d'anuncis de la dita Oficina (c/Colom, 66, 46158 València) i en l'adreça d'Internet abans esmentada, una relació de totes les sol·licituds que no reunisquen els requisits exigits, perquè en el termini de deu dies s'esmene la falta o es complete la documentació preceptiva, amb indicació que, si no es fa així, es considerarà que s'ha desistit de la sol·licitud, després de la resolució prèvia en la qual es declare esta circumstància, amb indicació dels fets produïts i les normes aplicables.
  
Així mateix, en la mateixa resolució es farà pública la relació provisional de sol·licituds excloses, amb indicació de la causa d'exclusió, perquè en el mateix termini de deu dies els interessats presenten les al·legacions que consideren oportunes.
  
3. Transcorregut el termini anterior, mitjançant resolució del sotssecretari de l'Oficina de Ciència i Tecnologia, es publicarà al tauler d'anuncis i en l'adreça d'Internet abans esmentats la relació definitiva d'admesos, exclosos i desistits en la convocatòria.
  
4. La retirada de la documentació presentada, per a aquelles sol·licituds excloses, desistides o desestimades, podrà efectuar-se dins dels sis mesos següents a la resolució definitiva de la convocatòria. La documentació no retirada passat l'indicat termini podrà ser destruïda.
  
5. La Sotssecretaria de l'Oficina de Ciència i Tecnologia podrà demanar al sol·licitant l'aportació addicional d'altres documents o dades aclaridors que considere necessaris per resoldre la sol·licitud presentada.
  
6. Rebudes les sol·licituds i la documentació addicional requerida, les sol·licituds seran avaluades per una Comissió de Selecció i Valoració designada a l'efecte pel sotssecretari de l'Oficina de Ciència i Tecnologia. L'avaluació de la quantia de les ajudes, i també la possible denegació, es realitzarà atenent els criteris de valoració establits en l'article 9 de la present orde.
  
Article 8. Resolució.
  
1. El conseller d'Innovació i Competitivitat resoldrà la concessió o denegació de les ajudes. La resolució de concessió es notificarà als interessats en els termes prevists en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. El termini màxim per a resoldre les sol·licituds que es formulen per a la concessió de les ajudes que s'establixen en la present orde serà de tres mesos, comptats des de la data de l'acabament del termini de presentació de sol·licituds. El còmput de l'indicat termini s'interromprà durant el termini requerit per a l'esmena i la millora de sol·licitud per l'interessat. Transcorregut l'esmentat termini sense que s'hi haja dictat resolució, es considerarà desestimada la sol·licitud de concessió d'ajuda, en els termes prevists en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Les resolucions a què fan referència els paràgrafs anteriors esgoten la via administrativa i contra elles podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des del sendemà de la notificació o publicació de la resolució corresponent.
  
4. Es faculta a la Sotssecretaria de l'Oficina de Ciència i Tecnologia per a interpretar el contingut de la present convocatòria.
  
Article 9. Criteris d'avaluació de les sol·licituds
  
1. Per a l'avaluació cientificotècnica dels projectes o les actuacions que complisquen els requisits establits en les disposicions vigents s'utilitzaran els següents criteris:
  
a) Rellevància i grau d'innovació cientificotecnològica dels objectius del projecte, i també la seua orientació al mercat.
  
b) Qualitat i viabilitat tècnica, econòmica i financera del projecte.
  
c) Adequació del pressupost sol·licitat a les activitats proposades.
  
d) Adequació de la metodologia i del pla de treball als objectius del projecte.
  
e) Capacitat i experiència de l'empresa i capacitat científica i tècnica dels equips de treball implicats en la seua realització.
  
f) Característiques de l'entitat col·laboradora externa, si és el cas.
  
g) Caràcter estratègic del projecte per al desenvolupament del sector a la Comunitat Valenciana.
  
h) Impacte socioeconòmic, especialment en allò que fa referència al valor afegit i a la creació d'ocupació.
  
2. Amb caràcter complementari a l'avaluació cientificotècnica, per a la valoració dels projectes s'atorgarà una consideració preferent als següents grups de projectes:
  
a) Projectes la realització dels quals comporte la creació d'ocupació (incorporació d'investigadors/tecnòloges a la plantilla de l'empresa promotora).
  
b) Projectes els objectius dels quals s'adeqüen a les línies de la política de I+D+I de la Generalitat Valenciana i la realització dels quals possibilite la resolució de problemes rellevants per a la Comunitat Valenciana.
  
c) Projectes en la realització dels quals intervinguen centres d'investigació, centres tecnològics públics o privats, PIME o microempreses de base tecnològica que exercisquen la seua activitat a la Comunitat Valenciana.
  
Article 10. Acceptació de la subvenció
  
1. Si transcorreguts quinze dies naturals des de la notificació de la resolució de concessió de l'ajuda a l'entitat beneficiària, l'entitat no haguera renunciat expressament i mitjançant escrit dirigit a la Sotssecretaria de l'Oficina de Ciència i Tecnologia, s'entendrà que queda acceptada l'ajuda en els termes de la resolució de concessió.
  
2. L'acceptació per part dels beneficiaris de les ajudes implica la subjecció a les obligacions derivades de la normativa vigent sobre subvencions públiques i de les previstes en la present orde.
  
Article 11. Renovació de l'ajuda
  
1. La renovació anual de les ajudes i, si és el cas, la determinació de l'import de l'ajuda per a l'anualitat corresponent, estarà condicionada a la presentació, per part de l'empresa, durant l'últim trimestre dels anys 2002 i 2003, de la següent documentació:
  
a) Sol·licitud, segons model normalitzat, de renovació de l'ajuda per al projecte.
  
b) Memòria justificativa del treball realitzat.
  
c) Pressupost de despeses previst per al següent exercici.
  
d) Documentació acreditativa de qualsevol variació experimentada en els requisits reunits i en la documentació aportada al temps de la sol·licitud inicial.
  
f) Documentació acreditativa d'estar al corrent de les obligacions tributàries i davant la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda, si la vigència de l'aportada amb la sol·licitud inicial no s'estén fins a la data d'acabament de presentació de sol·licituds de renovació.
  
Article 12. Obligacions dels beneficiaris
  
1. Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
2. Els beneficiaris estaran obligats a realitzar l'activitat subvencionada en els termes de la resolució de concessió i a justificar-ne la realització en els terminis establits.
  
3. En particular, els beneficiaris estan obligats a:
  
a) Realitzar l'activitat que fonamenta la concessió de la subvenció.
  
b) Acreditar davant l'entitat que la concedix la realització de l'activitat, i també el compliment dels requisits i les condicions que determinen la concessió de l'ajuda.
  
c) Facilitar les actuacions de control financer que corresponen a la Intervenció General de la Generalitat Valenciana, a la Sindicatura de Comptes i a les previstes en el Tribunal de Comptes i altres òrgans de control de les institucions de la Unió Europea, en relació amb les subvencions concedides.
  
d) Comunicar a l'entitat que la concedix l'obtenció de subvencions o ajudes per a la mateixa finalitat, procedents de qualsevol administració o ens públic o privat.
  
e) Reintegrar, quan corresponga, a la Sotssecretaria de Política Pressupostària i Tresor de la Generalitat Valenciana, en el termini de quinze dies, els imports corresponents de les ajudes concedides, i trametre còpia del document acreditatiu del reintegrament a la Sotssecretaria de l'Oficina de Ciència i Tecnologia.
  
Article 13. Seguiment i control de les accions
  
1. El seguiment cientificotècnic de les subvencions concedides és competència del sotssecretari de l'Oficina de Ciència i Tecnologia, que hi establirà els procediments adequats i podrà designar també els òrgans o les comissions que considere convenient per realitzar-lo.
  
2. Qualsevol alteració, tant de les condicions tingudes en compte per a la concessió de les presents subvencions, com dels requisits i les condicions establits en la present orde i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió. La justificació de les despeses per quanties inferiors a la inversió incentivable fixada en la resolució de concessió, comportarà una reducció de la subvenció en la proporció corresponent.
  
3. En els supòsits que a continuació s'assenyalen, es declararà per resolució, després de l'esmena prèvia dels tràmits procedimentals oportuns, la pèrdua del dret a la percepció de l'ajuda i, si és el cas, l'obligació de reintegrar les quantitats ja percebudes i l'exigència de l'interés de demora des del moment del pagament de la subvenció, d'acord amb el que s'ha disposat l'article 47 de la Llei d'Hisenda Pública de la Generalitat Valenciana:
  
- Incompliment de l'obligació de justificació en els termes establits.
  
- Obtenció de la subvenció sense reunir les condicions que es requerixen.
  
- Incompliment de la finalitat per a la qual va ser concedida la subvenció.
  
- Incompliment total o parcial de les condicions imposades als beneficiaris amb motiu de la concessió de la subvenció.
  
- Quan resulte acreditada, a través del seguiment que de les accions subvencionades efectue la Sotssecretaria de l'Oficina de Ciència i Tecnologia, la inadequació de la despesa realitzada a la proposada i adjudicada.
  
Article 14. Pagament de les subvencions concedides
  
1. Les subvencions concedides es lliuraran directament als beneficiaris, en un pagament únic, i es faran efectives després de la seua justificació. A la sol·licitud de cobrament de la subvenció, per part de l'entitat beneficiària, s'adjuntaran els següents documents:
  
- Justificació de les inversions efectivament realitzades i pagades corresponents al projecte aprovat. La dita justificació es realitzarà mitjançant la presentació de les factures o uns altres documents justificatius suficients, expedits segons la normativa vigent, d'acord amb la naturalesa dels costs susceptibles de suport, juntament amb els comprovants o els justificants de pagament i una relació d'estos. També podrà exigir-se la dita justificació, mitjançant auditories externes.
  
- Informe tècnic en el qual es descriga la realització del projecte.
  
2. No serà subvencionable l'IVA satisfet per l'adquisició de béns i servicis, i en general qualsevol impost pagat pel beneficiari.
  
Article 15. Seguiment de les subvencions
  
1. La no-presentació de qualsevol dels documents exigits en l'article anterior abans del 18 de novembre de cada any, comportarà la pèrdua de la concessió de la subvenció.
  
2. La Sotssecretaria de l'Oficina de Ciència i Tecnologia vigilarà l'adequada aplicació de les ajudes, i podrà realitzar, per a això, les inspeccions i les comprovacions, i demanar la informació, que considere convenient.
  
3. Quan de l'exercici de les funcions d'inspecció o control es deduïsquen indicis de la incorrecta obtenció, gaudi o destinació de la subvenció percebuda, els agents encarregats de la seua realització podran acordar la retenció de les factures, documents equivalents o substitutius i de qualsevol document relatiu a les operacions en les quals es manifesten els dits indicis.
  
Article 16. Cessió de dades
  
La participació en la present convocatòria implicarà l'acceptació de la cessió de dades contingudes en la sol·licitud presentada, així com les relatives a la subvenció concedida, si és el cas, que, a efectes d'estadística, avaluació i seguiment es realitze a favor de les administracions públiques.
  
DISPOSICIÓ ADDICIONAL
  
Per a l'exercici 2002, i de conformitat amb el que s'ha establit en la Llei 10/2001, de 27 de desembre, de Pressuposts de la Generalitat Valenciana per a l'exercici 2002, les ajudes previstes en la present orde es finançaran a càrrec de la secció 11, el programa 542.40, la línia T1386000, per un import global màxim d'1.202.020 euros, dels quals 841.420 euros seran finançats pel Fons Europeu de Desenvolupament Regional.
  
DISPOSICIÓ DEROGATÒRIA
  
Queda derogada l'Orde de 18 de setembre de 2001, de la Conselleria d'Economia, Hisenda i Ocupació, per la qual es regula la concessió d'incentius autonòmics a la Investigació Científica, el Desenvolupament Tecnològic i la Innovació (I+D+I) a la Comunitat Valenciana.
  
DISPOSICIONS FINALS
  
Primera
  
Es faculta el sotssecretari de l'Oficina de Ciència i Tecnologia per a dictar les disposicions i adoptar les mesures que considere oportunes per al desenvolupament i l'aplicació del que s'ha disposat en la present orde.
  
Segona
  
La present orde entrarà en vigor el sendemà de la publicació en el Diari Oficial de la Generalitat Valenciana.
  
València, 3 de juny de 2002
  
El conseller d'Innovació i Competitivitat,